Er nauðsynlegt að hvetja konur til að taka áhættu og leggja áherslu á að það sé í lagi að mistakast ? Aðsend mynd Á ráðstefnu FKA á dögunum kom fram að þrátt fyrir að konur séu 67% útskrifaðra háskólanema og atvinnuþátttaka karla og kvenna á Íslandi sé nærri jöfn eru einungis 26% stjórnenda fyrirtækja konur . Þegar frumkvöðlasamfélagið á Íslandi er skoðað er það sama uppi á teningnum . Þrátt fyrir að þátttaka kvenna í sprotasenunni sé að aukast stýra konur einungis um 20% þeirra nýsköpunarfyrirtækja sem hlotið hafa fjármögnun frá íslenskum framtakssjóðum síðastliðin ár . Erlendis er þeirri skýringu stundum teflt fram að í framtakssjóðum ráði karlar ríkjum og þeir fjárfesti síður í hugmyndum kvenfrumkvöðla . Á Íslandi stýra konur þremur af þeim fimm framtakssjóðum sem eru virkir í fjárfestingum svo sú skýring á varla við hér . Sterku stuðningssamfélagi nýsköpunar á Íslandi er að miklu leyti stjórnað af konum og við eigum öflugan kvennýsköpunarráðherra . Nýleg norsk rannsókn sýnir að barneignir geta ekki útskýrt kynjamun í frumkvöðlasamfélaginu . Hver er þá skýringin á því að mun færri konur en karlar velja að stofna eigin nýsköpunarfyrirtæki ? Hvað er hægt að gera til að breyta þessu og virkja betur ónýtta kvenorku og snilli ? Þurfum við kannski að vekja enn meiri athygli á okkar öflugu kvenfrumkvöðlum til að skapa sterkar fyrirmyndir fyrir komandi kynslóðir ? Þurfum við að kveikja áhuga stúlkna meira á tölvum og tækni ? Er nauðsynlegt að hvetja konur til að taka áhættu og leggja áherslu á að það sé í lagi að mistakast ? Nýverið kynntu stjórnvöld nýsköpunarstefnu fyrir Ísland fram til 2030 . Þar er ekki fjallað sérstaklega um þátt kvenna . Á næstunni stendur til að kynna nákvæmari aðgerðaráætlun til að hrinda stefnunni í framkvæmd . Vonandi verður þar að finna aðgerðir sem munu virkja nýsköpunarkraft kvenna á Íslandi enn frekar . Höfundur er viðskiptaþróunarstjóri hjá Auðnu tæknitorgi .